**UGOTOVITVE IN PREDLOGI DRUŠTVA »SPOŠTUJMO BLED« - navedbe so v alinejah, da ne bi bil tekst predolg**

* zaradi neupoštevanja sprejete Strategije trajnostnega razvoja blejskega turizma 2018 - 2025 so bili ustvarjeni bistveno slabši pogoji za bivanje domačinov, ne le, da je za domačine življenje v kraju postalo predrago, temveč je pogosto celo nevzdržno, domačini vse več časa izgubijo v čakanju v kolonah, prometnih zamaških, v vrstah v trgovinah, bankah, lekarni ipd.,
* množični turizem negativno vpliva na ekološko stanje voda, jezero in njegova neposredno okolica je preobremenjena, obala in njeno rastlinje je uničeno od množice kopalcev, ker ob vstopu v vodo kopalci mehansko poškodujejo mikrohabitate, ki so pomembni za preživetje in dobro delovanje priobalne združbe rastlin in živali,
* onesnaževanje zaradi množičnega turizma na Bledu je še posebej izrazito, ker je površina območja majhna, biodiverziteta pa velika, posredni problem masovnega turizma Bleda je tudi ta, da ga dodatno onesnažuje pogosto stoječi promet pred karavanškim predorom, kot tudi preleti potniških letal, saj je Bled od osamosvojitve postal točka preleta, zato je nebo nad njim redko popolnoma jasno,
* med ponudniki turističnih storitev vse bolj prevladuje logika, da je Bled tranzitni kraj (t.i. izletniški turizem) in da zaslužek ni odvisen od kvalitete ponudbe temveč od množičnosti obiska. Tako ozko, le ekonomsko, žal razmišlja večina lastnikov hotelov, privatnih sob, raznih agencij, kot tudi zaposleni v turizmu.
* hotelske verige z nizkimi cenami vabijo goste, naj na Bledu ostanejo zgolj eno noč, domačini pa se spoprijemajo s ekološkimi in socialnimi posledicami take poslovne politike (povečan promet, večja poraba energije..),
* vse bolj prevladuje sla po kapitalu brez družbene odgovornosti do kraja in domačinov, ni tolerance za sobivanje vseh, kot tudi ni spoštovanja do naravnih in kulturnih lokalnih vrednot, žal postajajo v tem prostoru vse bolj moteči tisti, ki opozarjajo na uničevanje narave, kršitve javnega redu in miru v nočnem času in ne tisti, ki to povzročajo,
* zaradi velikega števila turistov se je močno povečala poraba vode, kot tudi količina odpadkov, povečan promet pa onesnažuje ozračje, hrupa je vse več, prav tako pa se z namenom povečanja prenočitvenih kapacitet poziduje vse več zelenih površin, kvaliteta zraka se vidno poslabšuje tudi zaradi neustreznih filtrov v hotelih ipd.,
* razmerje med hotelsko in privatno ponudbo se je spremenilo, tako da je že več postelj v privatnih hišah, vse več oseb oddaja sobe na Bledu, čeprav tu nimajo stalnega bivališča, tako, da ni nadzora s strani sobodajalca, če gostje kršijo javni red in mir,
* nekoordinirana zmešnjava avtobusnih, hotelskih in enodnevnih gostov ter obiskovalcev iz raznih hostlov, avtodomov, privatnih namestitev, dela kraj kaotičen in neprepoznaven,
* neustrezen režim enodnevnega avtobusnega turizma (ocena vključuje tako izbor mesta parkiranja, prevoz potnikov na Mlino do pleten, kot tudi na Blejski grad, kot tudi ogledi Bleda z okolico z tehnološko zelo zastarelimi avtobusi iz različnih, predvsem vzhodnoevropskih držav),
* turistični objekti ne sledijo gorenjski arhitekturi in prostorskim zakonitostim kraja, v okolju se kažejo kot tujki, kot izumetničeni objekti, ki ne odražajo lokalne kulture (npr. hotel Rikli balance in t.i. »Gadafi center«),
* po cesti okoli jezera, ki je zgrajena za pešce se vozijo z motorji, predvsem mladi na jezerski obali konzumirajo poceni, instant hrano, embalažo pa puščajo na zelenicah,
* še vedno se dovoljuje parkiranje neposredno ob jezeru, celo ta parkirišča so brez oljnih lovilcev, v času izvedbe različnih dogodkov na promenadi pa so na njej tovornjaki in avtomobili na dizelski pogon,
* med množico turistov so tudi taki, ki kršijo vse norme in s huliganskim obnašanjem motijo okolico in prebivalce od jutranjih ur, pri tem pa jih nihče ne preganja in kaznuje za tako početje,
* največja hotelska družba na Bledu organizira v času sezone pogosto ognjemete, ki poleg onesnaženja zraka povzročajo velik hrup, hrup pa povzročajo tudi različne, predvsem športne prireditve, saj je ozvočenje odločno premočno, okrasitev takih prireditev s različnim plastičnim dekorjem in reklamnimi stojnicami pa ne sodi v to okolje,
* zaradi nižanja stroškov tudi hoteli najvišjih kategorij vse bolj zaposlujejo turistično neuko delovno silo, domačega kadra zaradi nizkih plač ni, gostinski kader iz tujine pa je žal nepoučen o Bledu in okolici, pogosto je pri njih zaznati celo pomanjkljivo znanje slovenskega jezika,
* največje zaslužke od take turistične ponudbe imajo poleg prenočitvenih objektov trgovske hiše, ki turistom prodajajo hrano v plastiki, trgovine se celo odpirajo v hotelskem objektu v neposredni bližini jezera. Zaradi takih ponudb so kvalitetni gostinci podvženi nelojalni konkurenci. Tudi hoteli praviloma ne nabavljajo lokalno pridelane hrane, malih kmetov v okolici skoraj ni, tako, da lokalni kmetijski proizvodi niso vključeni v okvir kakovostnega turizma, gastronomije.

**Predlogi društva Spoštujmo Bled**

Kriterij za dobro počutje vseh je spoštovanje do kraja in ljudi. Usmeritev v turizem naj bo po meri ljudi, ne samo turistov, ampak tudi domačinov, tako usmeritev bi morali v bodoče slediti, ne pa stremeti le k ciljem množičnega turizma. Obiskovalcem Bleda bi morali jasno povedati, kaj se sme in kaj ne, kršitelje pa takoj opozoriti ali kaznovati.

Razvijati bi morali tako urbano okolje, ki bo prijazno najprej domačinu, kar je predpogoj tudi za dobro počutje tujca. Le taka filozofija lahko zagotovi harmoničen razvoj kraja in njegov napredek v okviru turizma.

Uspešnost turizma na Bledu ne bi smela temeljiti na številu obiskovalcev, temveč na uravnoteženju med finančnimi koristmi ter družbenimi in okoljskimi stroški, ki jih turizem prinaša. V kraj morajo vračati in vlagati največ tisti, ki imajo od njega največje koristi.

Potrebno je gojiti t.i. »kulturni turizem« in obogatiti turistično ponudbo, ker je lokalna okolica bogata z arheološkimi najdišči, ostanki pred, kot tudi slovanske kulture, srednjega veka in novejše zgodovine. V ponudbo kraja je potrebno smeleje vključiti tudi živopisno vsebino delujočih kulturno umetniških društev in posameznikov, ki gojijo raznovrstno domačo in umetno obrt.

Na lokalnem nivoju je potrebno sprejeti dokument o sobivanja občanov in turistov, kot tudi strategijo koriščenja jezera in neposredne okolice (kopališča in kopalci, plovila, ribiči, neurejena okolica brez sanitarij, zanemarjene poti, invazivne rastline ipd.).

Turistom je potrebno omogočiti čim bolj kakovostno doživetje, domačinom pa izboljšati kakovost življenja v kraju, ne pa razlagati negativnih posledic masovnega turizma v smislu: »Če se gremo turizem je potrebno tudi potrpeti!«, saj odgovorni turizem, ki je kot cilj naveden v občinski turistični strategiji, mora privesti do zmanjšanja oziroma odpravljanju negativnih vplivov.

Trajnostno upravljanje s prostorom in obiskom je za zdaj zgolj domena lokalnih skupnosti, na državnem nivoju pa žal ni ukrepov, ki bi upravljali turizem drugače, kot v smeri rasti in dobička, zasedenosti kapacitet ipd., zato bi morali to zakonsko urediti, če želimo ustrezno »zaščitit« Bled z okolico.

Turizem je kapitalsko intenzivna dejavnost in je izrazito primeren za vlaganja tujega kapitala. Zato je potrebno narediti jasen načrt glede prostorskega planiranja na državni in občinski ravni.

Bled potrebuje obvoznico za Pokljuko in Bohinj in ne razbremenilnih cest, ki samo umetno razkosajo in omejujejo kraj, ki je umeščen med sotočje Save Bohinjke in Save Dolinke. Pred vsakim posegom v prostor naj se izdela kvalitetna presoja vpliva na okolje in upošteva naravne lastnosti prostora ter vnaprej osmisli usklajenost in funkcionalno povezanost delov.

Čim prej naj se uvede monitoring prometa, hrupa, onesnaževanja zraka (hoteli, ventilacija, kurišča, promet, avtobusi, tovornjaki na dizel pogon).

Ob jezerski obali naj se prepovejo vsa parkirišča, večino parkirišč bi morali turistični objekti zgraditi pod zemljo z ustreznimi oljnimi lovilci in čistilnimi napravami, na mestu sedanjih pa površine zatraviti in zasaditi rastline.

Bled si zaradi naravnih lepot vsekakor zasluži, da glede prostorskega planiranja o njem razpravlja čim širša javnost in stroka, stališča različnih potreb pa je potrebno interdisciplinarno uskladiti. Na enak način bi bilo potrebno reševati tudi cestne povezave in komunikacijske poti, ki zaradi parcialnih rešitev pogosto nasilno posegajo v prostor, prekinjajo tradicionalne komunikacije in povzročajo ozka grla in izrivajo pešca in kolesarja.

Nemudoma je potrebno izdelati projekte ozdravitve blejskega jezera in ureditve njegove obale in kanalizacije ter čistilne naprave, ureditve vseh njegovih dotokov ter zavarovanju mokrišč ter gozda v njegovi skledi. Temu je potrebno v prihodnje posvetiti največ energije, ne le v smislu saniranja stanja, temveč tudi v smislu novega osmišljanja v okviru turistične ponudbe in njenih vsebin.

Potrebno je na novo popisati vse materialne vire, ki so pomembni z arheološkega, etnografskega, umetnostno zgodovinskega vidika, popisati in dokumentirati arhitekturne objekte, rastlinje in živali, naravne in kulturne spomenike, zbrati in razstaviti vso umetnost, ki je neposredno in posredno vezana na blejski kraj in jih ustrezno vključiti v turistično ponudbo.

Na dolgi rok se ne prodajajo dobro posamezne kapacitete, zato se mora Bled ustrezno tudi regijsko povezati.

Občina premalo stimulira kakovostno nastanitveno specializirano ponudbo, kamor sodijo manjši hoteli. Spodbujati mora zeleni in eko turizem, kot tudi dvigniti okoljsko ozaveščenost. Potrebno bi bilo tudi določiti jasne meje, ki jih še lahko prenese to, zelo občutljivo okolje. Glede tega je dober vzgled Avstrija, ki ima podobne okoljske lastnosti kot Slovenija, a jih zna izkoristiti nedvomno bolje kot mi.

Občina bi morala sprejeti več ukrepov za omilitev težav, ki jih povzroča prekomerni turizem v času vrhunca sezone, morda celo v določenem obdobju drastično omejili število turistov.

Pobuda občini in Turizem Bled, zavod za pospeševanje turizma Bled, da čim prej in vsaj mesečno organizirata sestanke s predstavniki sobodajalcev, gostincev, trgovcev, infrastrukturo, občinskimi pristojnimi službami v zvezi s reguliranjem turizma in njegovih posledic. Potrebno je tudi s predpisi zagotoviti ustrezno reguliranje kvalitete (kategorizacije) in cen prenočitvenih nastanitev ter sankcionirati neupoštevanje teh določb.

Na lokalnem nivoju je potrebno povezati tako ponudnike prenočišč, gostinstvo, ponudnike športnih in vodenih aktivnosti, ter vse, ki lahko dodatno dvignejo kvaliteto in pestrost turistične ponudbe.

Množične obiske Bleda je treba načrtovati in usmerjati s pomočjo najsodobnejše informativne in komunikacijske tehnologije ter jih učinkovito upravljati, ker se negativnih vplivov turizma na okolje ne da v celoti odpraviti, a se jih lahko omili.

Infrastrukturo, kot tudi hotelske objekte je potrebno urediti po najvišjih eko standardih

Z opustitvijo tradicije zdraviliškega in družinskega turizma je bila narejena velika napaka, zato je potrebno to obnoviti in ponudbo prilagoditi današnjemu gostu.

Nasprotujemo načrtovani gradnji kampa na levem bregu Save Bohinjke pri mostu, dokler se ne reši prometna infrastruktura za Bled in Bohinj.

Naj zaključimo predloge, da je stanje našega jezera tisto, kar mora primarno upoštevati naša državna in lokalna oblast, kot tudi vsi subjekti, ki se ukvarjajo s turizmom na Bledu in okolici, jezero je oko naše zavesti, vse se odraža v njem, z njim stoji in pade celoten blejski pa tudi slovenski turizem, ki se tako rad v svetu pohvali z njim.